Kun kauppojen hyllyille tulee uusia puolivalmiita tai valmistuotteita, syntyy keskustelua uusavuttomuudesta. Yksi tuore esimerkki on niin sanottu sinkkumuna eli valmiiksi keitetty ja kuorittu kananmuna (siirryt toiseen palveluun). Fitness-buumin myötä kauppoihin on myös tullut myyntiin kananmunan valkuaista.

Itä-Suomen yliopiston terveyden edistämisen professori Tiina Laatikainen sanoo, että uusien puolivalmiiden tai valmiiden ruokien uusavuttomuuskeskustelu pölähtää esiin ainakin osittain ruokaperinteiden takia.

– Osa ihmisistä ajattelee, että tietty ruoka on aina tehty tietyllä tavalla ja sen perinteen murtaminen aiheuttaa keskustelua.

Esimerkiksi vuonna 2013 puolestaan hämmästeltiin valmiiksi ruskistettua jauhelihaa. Me Naiset (siirryt toiseen palveluun) kertoo, että ulkomailla myydään jopa valmiiksi kuorittuja banaaneja ja valmiiksi toisistaan eroteltuja mandariinisiivuja.

Kaupoissa on kuitenkin ollut jo vuosien ajan tuotteita, joita on aluksi pidetty uusavuttomille tarkoitettuina, mutta ne ovat muuttuneet arkipäiväisiksi ja käytetyiksi tuotteiksi.

Yle listasi 6 aluksi uusavuttomana pidettyä tuotetta, jotka ovat vakiintuneet käyttöön.

1. Pullovesi

Osa suomalaisista piti pullotettua vettä uusavuttomana tai turhana tuotteena. Suomen luontolehti valitsi ulkomaisen pulloveden vuoden turhakkeeksi vuonna 2002. Jyrki Lyytikkä / Yle

2. Pakastevihannessekoitus

Herne-maissi-paprikasekoitus ja keittojuurekset ovat jääneet suomalaisten kauppojen pakastealtaisiin. Harva pitää pakastevihanneksien käyttämistä uusavuttomuutena. Yle

3. Siivutettu leipä

Siivutettu leipä on kenties ensimmäisiä tuotteita, joka on tehty helpottamaan arkipäivää. Nykyisin kaupan hyllyillä voi nähdä jo leipiä, joiden siivut on valmiiksi irrotettu toisistaan. Ismo Pekkarinen / AOP

4. Paloitellut lihat

Jo vuosien ajan kuluttaja on voinut valita erilaisia valmiiksi pilkottuja lihoja kylmähyllystä. Karjalanpaistilihat löytyvät valmiina samoin kuin jauheliha. Jarmo Nuotio / Yle

5. Juuressoseet

Muutamia vuosia sitten joulun alla markkinoille tuli valmista porkkana- ja lanttusosetta. Uusavuttomille tarkoitettuja tuotteita, jyrähdettiin sosiaalisessa mediassa. Tuotteet jäivät kuitenkin valikoimiin. Timo Nykyri / Yle

6. Pikapuurohiutaleet

Monen suomalaisen kaapista löytyy pikapuuroa. Kauppoihin on viime vuosina tullut myös puurohiutaleita, johon ei tarvitse kuin lisätä vettä ja sekoittaa. Arja Lento / Yle

Ihan sama syötkö valmiiksi pilkottua salaattia

Se ostaako tuotteen valmiiksi siivutettuna, keitettynä tai pilkottuna ei ole Laatikaisen mukaan suurta merkitystä, jos tuotteen ravintoainekoostumus on hyvä. Jos vesiliukoisia vitamiineja häviää tuotteen valmistuksessa tai siihen lisätään suolaa tai rasvaa, olisi Laatikaisen mukaan viisasta valita puhtaita raaka-aineita valmiin tuotteen sijasta.

Valmiit tuotteet voivat myös olla hyväksi. Terveyden edistämisen professori kertoo, että suomalaiset ovat jakaantuneet myös ruokailun suhteen. Osa suomalaisista syö hyvin terveellisesti, osa puolestaan ei juurikaan syö hedelmiä, kasviksia ja marjoja.

– Jos salaatin pilkkominen on jollekin kynnyskysymys, valmissalaatti voi varmistaa sen, että salaattia tulee ruokapöytään.

Toisaalta, jos ihmiset tottuvat valmiiksi tehtyihin ruokatuotteisiin, on olemassa riski, että perusruuanlaittotaito häviää ja ruokavalio voi yksipuolistua. Laatikainen näkee, että koulujen kotitalousopetus on isossa roolissa siinä, että jokainen osaisi valmistaa terveellistä ja monipuolista ruokaa.